Title: พระราชกฤษฎีกาจัดตั้งสำนักการศึกษาต่อเนื่อง มหาวิทยาลัยสุโขทัยธรรมาธิราช พ.ศ.2531

พระราชกฤษฎีกา

พระราชกฤษฎีกา
จัดตั้งสำนักการศึกษาต่อเนื่อง มหาวิทยาลัยสุโขทัยธรรมาธิราช
พ.ศ. ๒๕๓๑

ภูมิพลอดุลยเดช ป.ร.
ให้ไว้ ณ วันที่ ๒๘
ธันวาคม พ.ศ. ๒๕๓๑
เป็นปีที่ ๔๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรจัดตั้งสำนักการศึกษาต่อเนื่องขึ้นในมหาวิทยาลัยสุโขทัยธรรมาธิราช

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๙ วรรคหนึ่ง
แห่งพระราชบัญญัติมหาวิทยาลัยสุโขทัยธรรมาธิราช พ.ศ. ๒๕๒๑
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาจัดตั้งสำนักการศึกษาต่อเนื่องมหาวิทยาลัยสุโขทัยธรรมาธิราช
พ.ศ. ๒๕๓๑

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้จัดตั้งสำนักการศึกษาต่อเนื่องขึ้นในมหาวิทยาลัยสุโขทัยธรรมาธิราช

มาตรา ๔ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
พลเอก ชาติชาย  ชุณหะวัณ
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่มหาวิทยาลัยสุโขทัยธรรมาธิราช
ได้มีการขยายงานด้านการบริการทางวิชาการแก่สังคม เช่น
การให้การศึกษาอบรมหลักสูตรต่าง ๆ ในระยะสั้นแก่ประชาชน และหน่วยงานต่าง ๆ
ทั้งของรัฐและของเอกชน การผลิตสื่อโสตทัศน์ รวมทั้งการทำนุบำรุงศิลปวัฒนธรรม
โดยเฉพาะอย่างยิ่งการจัดตั้งอุทยานการศึกษา เพื่อให้เป็นแหล่งการศึกษาตามอัธยาศัยของประชาชนทุกเพศทุกวัย
และเป็นศูนย์กลางของชุมชนในการจัดกิจกรรมทางวิชาการ นันทนาการ ศิลปวัฒนธรรม
และงานประเพณีในเทศกาลต่าง ๆ
ประกอบกับโครงสร้างการบริหารของมหาวิทยาลัยในปัจจุบันไม่เอื้ออำนวยให้การดำเนินงานดังกล่าวเป็นไปอย่างมีประสิทธิภาพ
สมควรจัดตั้งสำนักการศึกษาต่อเนื่องขึ้นในมหาวิทยาลัยสุโขทัยธรรมาธิราช
และโดยที่มาตรา ๙ วรรคหนึ่ง แห่งพระราชบัญญัติมหาวิทยาลัยสุโขทัยธรรมาธิราช พ.ศ.
๒๕๒๑ ได้บัญญัติให้การจัดตั้งสำนักต้องตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

คุณากร/ผู้จัดทำ
๑๐ พฤศจิกายน ๒๕๕๓
วรัญญา/ผู้ตรวจ
๒ กุมภาพันธ์ ๒๕๕๔

[๑] ราชกิจจานุเบกษา
เล่ม ๑๐๕/ตอนที่ ๒๓๙/ฉบับพิเศษ หน้า ๑๐/๓๐ ธันวาคม ๒๕๓๑